《秦淮别怨诗赠期莲生》
明代·郑如英

秦淮二月新柳黄，折柳贻人人断肠。
可怜袅袅秦淮柳，今朝又断离人手。
离人手把柔条看，柔肠低拂紫骝鞍。
紫骝欲嘶人落泪，谁当此际犹能醉。
绸缪执手问前期，莲子花开是到时。
但恐见莲君不见，令人空忆桃花面。
青青草色长干道，偏使离人颜易槁。
秦淮断流即丰溪，我心随水不复西。
请看不断秦淮水，有心宁不相思死。

作者简介：明人，字无美，小名妥娘。秦淮妓。工诗，手不去书，朝夕焚香持课，有出世之想。